**Dôvodová správa**

# Všeobecná časť

Návrh zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov predkladajú na rokovanie Národnej rady Slovenskej republiky poslanci NR SR Karol Galek a Jana Kiššová.

**Hlavným cieľom návrhu zákona je legislatívna úprava použitia zisku z poskytovania systémových služieb zo strany prevádzkovateľa prenosovej sústavy spoločnosti Slovenská elektrizačná prenosová sústava, a.s., ktorej 100 % vlastníkom akcií je Slovenská republika, v mene ktorej koná Ministerstvo financií SR. Táto spoločnosť má monopolné postavenie v rámci zabezpečenia prevádzkovej spoľahlivosti celej elektrizačnej sústavy Slovenskej republiky.**

Návrh zákona reaguje v prvom rade na fakt, že napriek každoročnej ziskovosti štátnej spoločnosti, tarifa za systémové služby je jedna z najvyšších v rámci Európskej únie, pričom túto tarifu v koncovej cene elektriny uhrádzajú spotrebitelia a ostatní koncoví odberatelia elektriny, inými slovami sa podieľajú na ziskovosti predmetnej štátnej spoločnosti.

Celkový zisk (vrátane zisku z poskytovania systémových služieb) po zdanení spoločnosti predstavoval v posledných rokoch nasledujúcu výšku:

|  |  |  |  |  |  |
| --- | --- | --- | --- | --- | --- |
| **rok** | **2013** | **2014** | **2015** | **2016** | **2017** |
| **zisk po zdanení (v tisíc EUR**) | 69 396 | 67 626 | 73 198 | 58 028 | 74 728 |

Ústava Slovenskej republiky ako aj Dohovor o ochrane ľudských práv a základných slobôd hovoria o rovnosti v základných právach. Tie sa však nezaručujú štátu, ale súkromným subjektom. Štátne akciové spoločnosti sú len formálne súkromnými subjektmi, štát v nich má totiž garantovanú 100 % majetkovú účasť.

Aplikácia predpisu do praxe neprinesie žiadnu komplikáciu v činnostiach regulovaných subjektov ani koncových spotrebiteľov energií. Naopak mala by znížiť tarifu za systémové služby a tým pádom aj celkovú cenu elektriny, ktorú platia všetci odberatelia.

Predložený návrh zákona má negatívny vplyv na rozpočet verejnej správy. Návrh zákona má pozitívne sociálne vplyvy (možnosť poklesu cien energií) a pozitívne vplyvy na podnikateľské prostredie (možnosť poklesu cien energií).

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K Čl. I**

**K bodu 1**

Navrhuje sa ustanovenie obligatórneho spôsobu použitia časti celkového kladného hospodárskeho výsledku (zisku) prevádzkovateľa prenosovej sústavy, a to dosiahnutého v okruhu poskytovania systémových služieb na úhradu plánovaných nákladov na poskytovanie systémových služieb do konca kalendárneho roka nasledujúceho po kalendárnom roku, za ktorý sa tento kladný hospodársky výsledok (zisk) vytvoril.

**K bodu 2**

Prechodné ustanovenia upravujú povinnosť použiť kladný výsledok hospodárenia na úhradu plánovaných nákladov už v roku 2019 za hospodársky rok 2018.

**K Čl. II**

Vzhľadom na predpokladanú dĺžku legislatívneho procesu sa účinnosť predkladanej právnej úpravy navrhuje od 1. januára 2019.